Eugene de Kock nie op parool vrygelaatEugene de Kock Masutha het tydens ‘n mediakonferensie in Pretoria sy besluit bekend gemaak. Masutha sê die families van De Kock se slagoffers is nie geraadpleeg oor sy moontlike vrylating op parool nie. Hy sê volgens wet moet die families geraadpleeg word. Masutha het egter gesê daar moet in die volgende 12 maande ‘n nuwe paroolverslag en profiel vir De Kock opgestel en aan hom verskaf word. Die wet vereis dat dit in ‘n tydperk van twee jaar moet gebeur. Masutha het ook toegegee dat De Kock vordering gemaak het in rehabilitasie. “Ek het die saak oorweeg en het kennis geneem van die verskeie positiewe verslae wat saamgestel is. Ek het kennis geneem van die vordering wat hy glo gemaak het.” Masutha sê egter hy kan nie De Kock se profiel bespreek nie. De Kock is voor die aankondiging oor die minister se besluit ingelig. De Kock, die voormalige Vlakplaas-bevelvoerder, het hom in Mei tot die hooggeregshof in Pretoria gewend om Masutha te dwing om ŉ besluit oor sy parool te neem. Regter Thokozile Masipa het op 28 Mei beveel dat die minister 30 dae het om te besluit of De Kock op parool vrygelaat moet word. Die 30 dae het nie vakansiedae of naweke ingesluit nie. Die nasionale raad vir korrektiewe dienste het glo in November verlede jaar al ‘n besluit geneem oor De Kock se parool. Die aanbeveling is aan Sbu Ndebele, die vorige minister van korrektiewe dienste, gestuur vir oorweging. Hy het egter nooit ‘n besluit geneem nie en De Kock moes gevolglik vroeër vanjaar die hof nader om hom te dwing om dit te doen. Die saak is as afgehandel beskou nadat Ndebele se regsverteenwoordigers aangedui het dat hy teen 12 Mei ‘n besluit sou neem. Weer is geen besluit geneem nie en nadat Ndebele sy pos ná die verkiesing verloor het, het De Kock weer die hof genader. De Kock het hom weens dade in die apartheidstyd die bynaam Prime Evil op die hals gehaal. Hy was ŉ polisiebeampte onder die apartheidsregering. Hy is ŉ week voor Nelson Mandela se inhuldiging as president in 1994, in hegtenis geneem vir die afsterwe van talle anti-apartheidsaktiviste. Hy is in 1996 tot 212 jaar tronkstraf gevonnis. – Sapa